Document ID: 31993R2232

ΚΑΝΟΝΙΣΜΟΣ (ΕΟΚ) αριθ. 2232/93 ΤΟΥ ΣΥΜΒΟΥΛΙΟΥ της 5ης Αυγούστου 1993 για την τροποποίηση του κανονισμού (ΕΟΚ) αριθ. 3918/92 σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων και οροφών για ορισμένα γεωργικά και βιομηχανικά προϊόντα και τον καθορισμό μειωμένων μεταβλητών στοιχείων για ορισμένα μεταποιημένα γεωργικά προϊόντα, καταγωγής Ουγγαρίας, Πολωνίας και του εδάφους της πρώην Τσεχικής και Σλοβακικής Ομοσπονδιακής Δημοκρατίας (1993)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι οι ενδιάμεσες συμφωνίες που έχουν συναφθεί μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και αντίστοιχα της Δημοκρατίας της Πολωνίας (1), της Δημοκρατίας της Ουγγαρίας (2) και της Τσεχικής και Σλοβακικής Ομοσπονδιακής Δημοκρατίας (3), αφετέρου, τροποποιήθηκαν από τα πρόσθετα πρωτόκολλα που μονογραφήθηκαν με αυτές τις χώρες, η προσωρινή εφαρμογή των οποίων αποφασίστηκε με την απόφαση αριθ. 93/421/(ΕΟΚ, ΕΚΑΧ) (4) με στόχο τη βελτίωση της πρόσβασης στην κοινοτική αγορά ορισμένων προϊόντων καταγωγής των εν λόγω χωρών, ειδικότερα δε των προϊόντων που περιλαμβάνονται στα παραρτήματα ΙΙΙ και Χ γ) (Πολωνία και Ουγγαρία) και ΧΙΙ β) (έδαφος πρώην Τσεχικής και Σλοβακικής Ομοσπονδιακής Δημοκρατίας, προϊόντα της δασμολογικής κλάσης 1210) των εν λόγω ενδιάμεσων συμφωνιών-
ότι η Τσεχική και Σλοβακική Ομοσπονδιακή Δημοκρατία έχουν δηλώσει στην Κοινότητα ότι όντας διάδοχα κράτη της Τσεχικής και Σλοβακικής Ομοσπονδιακής Δημοκρατίας, θα εξακολουθήσουν να εκπληρώνουν όλες τις υποχρεώσεις που απορρέουν από όλες τις συμφωνίες μεταξύ της Τσεχικής και Σλοβακικής Ομοσπονδιακής Δημοκρατίας και των Ευρωπαϊκών Κοινοτήτων, και ιδίως την ενδιάμεση συμφωνία-
ότι, κατ' εφαρμογή των ενδιάμεσων συμφωνιών, το Συμβούλιο, με τον κανονισμό (ΕΟΚ) αριθ. 3918/92 (5) άνοιξε δασμολογικές ποσοστώσεις και οροφές για ορισμένα βιομηχανικά (παράρτημα Ι) και για ορισμένα γεωργικά προϊόντα, διαφορετικά από αυτά που αναφέρονται στα πρωτόκολλα αριθ. 3 των εν λόγω συμφωνιών (παράρτημα ΙΙ) για το διάστημα από την 1η Ιανουαρίου έως τις 31 Δεκεμβρίου 1993-
ότι τα εν λόγω παραρτήματα Ι και ΙΙ πρέπει να τροποποιηθούν για να ληφθούν υπόψη οι διατάξεις των προαναφερομένων πρόσθετων πρωτοκόλλων-
ότι είναι αναγκαίο να παραταθεί η ισχύς του παραρτήματος Ι μέχρι τις 31 Δεκεμβρίου 1994 και να αυξηθεί από την 1η Ιουλίου 1993 και από την 1η Ιανουαρίου 1994, το ύψος των προκειμένων ποσοστώσεων και οροφών κατά ένα ποσοστό αντίστοιχα σε 10 % και 30 % (25 % για την Ουγγαρία) του βασικού ύψους που προβλέπεται ενδιάμεσες συμφωνίες-
ότι, όσον αφορά το παράρτημα ΙΙ, είναι αναγκαίο να παραταθεί η ισχύς του μέχρι τις 30 Ιουνίου 1994- ότι, από την 1η Ιουλίου 1993, το ύψος και οι δασμολογικοί συντελεστές που εφαρμόζονται στο πλαίσιο των προκειμένων ποσοστώσεων, πρέπει να είναι αυτοί που προβλέπονται για το τρίτο έτος εφαρμογής των ενδιάμεσων συμφωνιών στα αντίστοιχα παραρτήματά τους Χ γ) (Πολωνία και Ουγγαρία) και ΧΙΙ β) (έδαφος πρώην Τσεχικής και Σλοβακικής Ομοσπονδιακής Δημοκρατίας, προϊόντα της δασμολογικής κλάσης 1210) των συμφωνιών αυτών-
ότι πρέπει να μην χορηγηθεί το πλεονέκτημα αυτών των πρόσθετων πρωτοκόλλων στα μεταποιημένα γεωργικά προϊόντα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Παρατείνεται μέχρι τις 31 Δεκεμβρίου 1994 η ισχύς των δασμολογικών ποσοστώσεων και οροφών που προβλέπονται για ορισμένα βιομηχανικά προϊόντα από τις ενδιάμεσες συμφωνίες που έχουν συναφθεί μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και αντίστοιχα της Δημοκρατίας της Πολωνίας, της Δημοκρατίας της Ουγγαρίας και της πρώην Τσεχικής και Σλοβακικής Ομοσπονδιακής Δημοκρατίας, αφετέρου, και οι οποίες έχουν ανοιχθεί το 1993 με τον κανονισμό (ΕΟΚ) αριθ. 3918/92 (παράρτημα Ι).
Τα ποσά αυτών των δασμολογικών ποσοστώσεων και οροφών αυξάνονται:
- την 1η Ιουλίου 1993 κατά ποσοστό 10 % και
- την 1η Ιανουαρίου 1994 κατά ποσοστό 30 % για την Πολωνία και το έδαφος της πρώην Τσεχικής και Σλοβακικής Ομοσπονδιακής Δημοκρατίας και 25 % για την Ουγγαρία,
του βασικού ύψους που προβλέπεται στις ανωτέρω συμφωνίες.
2. Παρατείνεται μέχρι τις 30 Ιουνίου 1994 η ισχύς των δασμολογικών ποσοστώσεων και οροφών που προβλέπονται από τις εν λόγω ενδιάμεσες συμφωνίες για τα γεωργικά προϊόντα, εκτός αυτών που αναφέρονται στα πρωτόκολλα αριθ. 3 και που έχουν ανοιχθεί το 1993 από τον κανονισμό (ΕΟΚ) αριθ. 3918/92 (παράρτημα ΙΙ). Από την 1η Ιουλίου 1993, το ύψος και οι δασμολογικοί συντελεστές που εφαρμόζονται στο πλαίσιο αυτών των ποσοστώσεων, είναι αυτοί που προβλέπονται για το τρίτο έτος εφαρμογής των ενδιάμεσων συμφωνιών, αντίστοιχα στα παραρτήματά τους Χ γ) (Πολωνία και Ουγγαρία) και ΧΙΙ β) (έδαφος πρώην Τσεχικής και Σλοβακικής Ομοσπονδιακής Δημοκρατίας, για τα προϊόντα της δασμολογικής κλάσης 1210). Οι ποσότητες που έχουν εισαχθεί πριν από την 1η Ιουλίου 1993 και που υπερβαίνουν το 50 % του ποσού των δασμολογικών ποσοστώσεων που ανοίχθηκαν αρχικά γαι το έτος 1993, αφαιρούνται από το ύψος των ποσοστώσεων που καθορίζεται στο παρόν άρθρο.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Αυγούστου 1993.

Labels: 18
3
1
6